નવી દિલ્હીઃ બીસીસીઆઇના સચિવ અનુરાગ ઠાકુરે બોર્ડમાં સુધારા લાવવા માટે જસ્ટિસ લોઢા સમિતિની ભલામણો લાગુ કરવા માટે એક મહિનાના અલ્ટિમેટમ અંગે કહ્યું કે અમે સુધારાઓથી ભાગી નથી રહ્યા અને બોર્ડમાં બધું જ ખોટું નથી ચાલી રહ્યું. ઠાકુરે ગઈ કાલે ભારતીય ટીમની જાહેરાત બાદ સુપ્રીમ કોર્ટની લોઢા સમિતિની ભલામણો લાગુ કરવાની િટપ્પણી અંગે પુછાયેલા સવાલના જવાબમાં કહ્યું, ”મને યાદ છે કે ૧૯૮૩નો વિશ્વકપ જીત્યા બાદ બોર્ડની પાસે ખેલાડીઓને આપવા માટે નાણાં નહોતાં, પરંતુ પાછલાં ૩૦ વર્ષમાં અમે ખેલાડીઓ માટે ઘણું બધું કર્યું છે. આજે ભારતીય ક્રિકેટ બોર્ડ દુનિયાનાં ધનવાન બોર્ડમાંનું એક છે. કમસે કમ આની પ્રશંસા તો કરવી જ જોઈએ. અમે પારદર્શકતા અને જવાબદારીથી દૂર ભાગી નથી રહ્યા. અમે સુધારાઓ માટે યોગ્ય દિશામાં આગળ વધી રહ્યા છે. અમે અમારા બધાં રાજ્ય એકમોને લોઢા સમિતિનો અહેવાલ મોકલ્યો છે અને તેઓને પોતાનાં સૂચનો મોકલવા જણાવ્યું છે.”